b'\n_START_ARTICLE_\nTalidomid\n_START_SECTION_\nUspavalo in pomirjevalo\n_START_PARAGRAPH_\nTalidomid so prvi\xc4\x8d sintetizirali leta 1953 v razvojnih laboratorijih nem\xc5\xa1kega farmacevtskega podjetja Gr\xc3\xbcnenthal, in sicer pri iskanju novih antibiotikov. Pri poskusih na mi\xc5\xa1ih in podganah se je izkazalo, da u\xc4\x8dinkovina ne deluje antibioti\xc4\x8dno, vendar so tudi ugotovili, da gre za zelo varno spojino, saj tudi visoki odmerki niso pri poskusnih \xc5\xbeivalih povzro\xc4\x8dili smrti. Zato so pri\xc4\x8deli z iskanjem morebitnih drugih pozitivnih u\xc4\x8dinkov._NEWLINE_Sprva so talidomidu pripisali profilakti\xc4\x8dno delovanje pri bo\xc5\xbejasti, vendar ni izkazoval nobenih antikonvulzivnih u\xc4\x8dinkov. Bolniki, na katerih so izvajali klini\xc4\x8dne poskuse, so opozorili na pomirjevalno in uspavalno delovanje zdravila._NEWLINE_\xc5\xa0e preden je bilo zdravilo registrirano, je eden od zaposlenih v podjetju vzel vzorec spojine domov in ga dal svoji nose\xc4\x8di \xc5\xbeeni, da bi ji u\xc4\x8dinkovina izbolj\xc5\xa1ala spanec. Otrok se je rodil brez u\xc5\xa1es in velja za prvo\xc2\xa0\xc2\xbbcontergansko \xc5\xbertev\xc2\xab._NEWLINE_Podjetje Gr\xc3\xbcnenthal je spojino tr\xc5\xbeilo med 1. oktobrom 1957 in koncem leta 1961 pod za\xc5\xa1\xc4\x8ditenim imenom Contergan. Ker je zdravilo laj\xc5\xa1alo tudi jutranjo slabost v za\xc4\x8detnem obdobju nose\xc4\x8dnosti, so ga priporo\xc4\x8dali tudi nose\xc4\x8dnicam.\n_START_SECTION_\nConterganski \xc5\xa1kandal\n_START_PARAGRAPH_\nKonec 50-ih let je pri\xc5\xa1lo v Nem\xc4\x8diji do sprva nepojasnljivega porasta deformacij pri novorojencih, kot je fokomelija, pri kateri se ne razvijejo proksimalni deli udov. Sprva so domnevali, da je vzrok v pridobivanju jedrske energije. Kasneje so raziskovalci v Nem\xc4\x8diji, Veliki Britaniji in Avstraliji neodvisno odkrili, da je vzrok prav jemanje talidomida med nose\xc4\x8dnostjo. Talidomid so \xc5\xa1e naprej tr\xc5\xbeili; iz prometa so ga umaknili \xc5\xa1ele 1 dan po objavi \xc4\x8dlanka v \xc4\x8dasopisu Welt am Sonntag 26. novembra 1961._NEWLINE_Zaradi posledic teratogenih u\xc4\x8dinkov talidomida naj bi se v tistem \xc4\x8dasu rodilo 5.000 deformiranih otrok. Nekateri viri govorijo celo o 10.000 \xc5\xbertev, od katerih naj bi se jih 4.000 rodilo v Zahodni Nem\xc4\x8diji. V Vzhodni Nem\xc4\x8diji zdravila ni bilo na tr\xc5\xbei\xc5\xa1\xc4\x8du, ker ni bilo dokazov o njegovem delovanju na podlagi poskusov na \xc5\xbeivalih. V Vzhodno Nem\xc4\x8dijo je prispelo le malo zdravila in uradno je tam dokumentiranih le 8 \xc5\xbertev._NEWLINE_Zdravilo je bilo na tr\xc5\xbei\xc5\xa1\xc4\x8du tudi v Avstriji in \xc5\xa0vici, in sicer pod imenom Softenon in je bilo dosegljivo le na recept. V Avstriji je bilo uradno zgolj 13 conterganskih \xc5\xbertev in v \xc5\xa0vici 9; sorazmerno nizko \xc5\xa1tevilo \xc5\xbertev je posledica strogega predpisovanja na recept. Softenon so s trga umaknili leta 1962._NEWLINE_Primeri deformacij pri novorojencih zaradi talidomida so potrjeni tudi v Braziliji. V ve\xc4\x8djih koli\xc4\x8dinah so talidomid izva\xc5\xbeali tudi v vzhodno Evropo in na Bli\xc5\xbenji vzhod._NEWLINE_V ZDA talidomidu niso odobrili dovoljenja za promet.\n_START_SECTION_\nNovej\xc5\xa1e indikacije\n_START_PARAGRAPH_\nTalidomid je v razli\xc4\x8dnih klini\xc4\x8dnih \xc5\xa1tudijah izkazal zaradi svojega protivnetnega, antineoplasti\xc4\x8dnega (zavira rast novotvorb) in antiangiogeneti\xc4\x8dnega (zavira razvoj \xc5\xbeil) delovanja terapevtske u\xc4\x8dinke pri razli\xc4\x8dnih boleznih, med drugim pri nodoznem eritemu zaradi gobavosti, eritematoznem lupusu, multiplem mielomu, avtoimunih boleznih ...\n_START_SECTION_\nGobavost\n_START_PARAGRAPH_\nLeta 1964 je izraelski dermatolog Jakob Sheskin naklju\xc4\x8dno odkril, ko je dal Contergan gobavemu bolniku, da so se je pri njih \xc5\xbee naslednji dan bistveno izbolj\xc5\xa1ale ko\xc5\xbene spremembe. Kasneje so talidomid preskusili za zdravljenje gobavosti. V Ju\xc5\xbeni Ameriki, zlasti v Braziliji, kjer so talidomid uporabljali proti gobavosti, so se za\xc4\x8deli znova rojevati prizadeti otroci, ker so nekate nepismene \xc5\xbeenske tableto zamenjale s kontracepcijsko tableto - na tableti se je nahajala podoba nose\xc4\x8dnice, ki je bila pre\xc4\x8drtana. Posledi\xc4\x8dno je brazilska vlada prepovedala predpisovanje zdravila \xc5\xbeenskam v rodni dobi. V Braziliji je skupno 480 dokumentiranih primerov\xc2\xa0\xc2\xbbconterganskih otrok\xc2\xab._NEWLINE_Leta 1998 je v ZDA Urad za prehrano in zdravila odobril zdravilo s talidomidom za zdravljenje erythema nodosum leprosum - hude oblike gobavosti.\n_START_SECTION_\nMultipli mielom\n_START_PARAGRAPH_\nKonec 90-ih let so prvi\xc4\x8d objavili rezultate \xc5\xa1tudije, da je talidomid u\xc4\x8dinkovito zdravilo zoper multiplem mielomu. V ZDA je Urad za prehrano in zdravila dodelilo zdravilu Thalomid, ki vsebuje talidomid in deksametazon, dovoljenje za promet za zdravljenje te vrste mieloma. Sicer se Thalomid \xc5\xbee dlje \xc4\x8dasa uporablja za zdravljenje gobavosti.\n_START_SECTION_\nZaviranje angioneogeneze\n_START_PARAGRAPH_\nTalidomid prav tako dokazano zavira nastanek novih krvnih \xc5\xbeil (angiogenezo), kar bi lahko potencialno izrabili za zdravljenje makularne degeneracije (o\xc4\x8desna bolezen, pri kateri gre za okvaro rumene pege) ter razli\xc4\x8dnih vrst raka (rak obse\xc4\x8dnice, limfom, glioblastom ...).'